**Manuskript til ”Gi kniven videre”**

**Bakgrunn:**

I Norge tar det i snitt 8,3 år å bli ferdig spesialist i Fødselshjelp og kvinnesykdommer. Det er en gjennomgående frustrasjon blant LiS at det er vanskelig å fylle operasjonslistene og at den kirurgiske delen av utdanningen er uten kontinuitet og struktur. Det er et stort produksjonspress i avdelingene og på kort sikt kan det virke driftseffektivt og trygt å la spesialistene operere, mens ferske LiS må dekke poliklinikk og vaktoppgaver. På lang sikt er det imidlertid viktig å overføre den kirurgiske kompetansen fra de erfarne spesialistene til LiS for å kunne opprettholde og forbedre tilbudet til pasientene.

Kampanjen ”Gi kniven videre” har til hensikt å forbedre og strukturere den kirurgiske opplæringen av LIS innen fødselshjelp og kvinnesykdommer. Kampanjen er utarbeidet med inspirasjon fra Danmark og Sverige der FYGO og OGU, FUGOs søsterorganisisajoner, gjennomførte tilsvarende kampanjer i henholdsvis 2011 og 2013. Kampanjene ble møtt med begeistring der, og da kampanjens målsetting og form ble presentert på FUGOs generalforsamling i 2013, var det stor stemning for å gjennomføre den her til lands.

Kampanjeperioden er satt til 6 måneder fra november 2014 til april 2015. I forkant er det sendt ut et spørreskjema til avdelingens representant og ettil alle LIS for å registrere hvordan opplæringen er organisert og gjennomføres. Tilsvarende spørreskjemaer vil sendes ut etter kampanjeperioden for å evaluere effekten.

Prosjektet må sees som en dynamisk prosess hvor man ikke kan forvente forandringer fra en dag til neste. Fortløpende evaluering og fleksibilitet vil være viktig. For å følge utviklingen ber vi om at hvert inngrep registreres inn gjennom et kort elektronisk skjema. Resultatene av registreringene vil legges ut ukentlig på FUGOs hjemmeside slik at man kan følge med på egen, og andres, utvikling.

Kampanjen er presentert i ”Gynekologen”, og på NGFs årsmøte i Trondheim og vil presenteres i andre aktuelle fora etterhvert. I klinikken gjennomføres den ved at en eller flere LiS ved hver avdeling får ansvaret for å informere om kampanjen ved hjelp av power point presentasjonen. De vil også få som oppgave å se på hvordan opplæringen av kirurgiske ferdigheter er organisert i avdelingen og oppfordre til forbedringer der det er mulig. For at det skal være mulig er det viktig at kampanjen forankres i ledelsen. Det vil gjøres tilgjengelig materiell som kan være til hjelp for å strukturere den kirurgiske opplæringen:

En lommesjekkliste med hensikt å bedre kommunikasjonen mellom LIS og instruktør.

Plakater til å henge i avdelingen som informerer kort om kampanjen.

OSATS og andre skjemaer til hjelp for å strukturere evalueringen av LISs ferdigheter.

Buttons med kampanjens logo

Kontaktinformasjon til kampanjens representanter i avdelingene vil legges ut på FUGOs hjemmeside for å gi muligheten til å ta kontakt for å utveksle erfaringer.

Lykke til med gjennomføringen av kampanjen og ikke nøl med å ta kontakt hvis det oppstår spørsmål eller innspill etter hvert.

På vegne av FUGO-styret og prosjektgruppen til kampanjen

Tiril Tingleff, tirilt@hotmail.com

Power Pointen skal presenteres av en LIS fra avdelingen som er tilknyttet kampanjen. Manuskriptet er et forslag til hvordan bildene skal presenteres. Man kan gjerne sette et individuelt preg på den, spesielt hvis det er hensiktsmessig å sette fokus på spesielle forhold i avdelingen.

**Bilde 1:**

Takk for muligheten til å presentere kampanjen ”Gi kniven videre” som har til hensikt å strukturere og forbedre opplæringen i kirurgiske ferdigheter. Kampanjen går fra november 2014 til april 2015 og bygger på tilsvarende kampanjer gjennomført i Danmark i 2011 og Sverige i 2013. I forkant av kampanjen er det sendt ut spørreskjemaer til Utdanningsutvalgene og LiS for å evaluere hvordan opplæringen er organisert og gjennomføres. I etterkant vil tilsvarende spørreskjemaer sendes ut på nytt. Resultatene fra undersøkelsene vil offentliggjøres i Gynekologen og på FUGOs hjemmesider. Kampanjen er presentert i Gynekologen og på årsmøtet i NGF og vil senere presenteres i andre aktuelle fora som ”Forum”. Det vil henges opp plakater i avdelingene med kort informasjon om kampanjen. Alle vil få utdelt en lommesjekkliste med punkter LIS og overlege/instruktør kan gå gjennom i forbindelse med alle inngrep. OSATS evalueringsskjema er tilgjengelig på FUGOs hjemmeside. Ikke minst består den også av denne presentasjonen som forhåpentligvis vil kunne skape inspirasjon til debatt. Vi håper kampanjen vil kunne skape en konstruktiv dialog om den kirurgiske opplæringen og inspirere til å faktisk gi kniven videre.

**Bilde 2:**

I gjennomsnitt tar det 8,3 år å bli ferdig spesialist i Kvinnesykdommer og fødselshjelp. Det er grunn til å tro at noe av årsaken til det er vanskeligheter med å få fylt operasjonslister og mulighet til å tilegne seg tilstrekkelige kirurgiske ferdigheter. Rammen rundt spesialiseringsløpet er forandret de siste årene/tiårene. Det har tilkommet krav til LiS om å tilegne seg kompetanse på områder som ikke er spesifikke for spesialiteten, som kommunikasjon, ledelse og vitenskap, som gjør at det blir mindre tid til å operere. Samtidig er det stort fokus på produksjon. En ny LiS vil relativt raskt fungere produktivt i akuttmottaket og på poliklinikken, mens det tar lenger tid å tilegne seg selvstendige kirurgiske ferdigheter. Det er ressurskrevende å lære opp nye LiS og på kort sikt kan det virke effektivt å la erfarne leger operere, mens LiS gjør de oppgavene de allerede mestrer. Den eneste måten å tilegne seg kirurgiske ferdigheter er gjennom praktisk trening. Målet med kampanjen er å skape dyktige og effektive gynekologiske kirurger på kortere tid.

**Bilde 3:**

Formålet med kampanjen er å unngå situasjonen på bildet ved å inspirere til å forbedre og strukturere den kirurgiske kompetanseoverføringen.

**Bilde 4:**

Kampanjen skal sette fokus på den kirurgiske opplæringen ved

Starte en konstruktiv debatt i avdelingene

Gi praktisk inspirasjon gjennom konkrete forbedringsforslag og verktøy.

Måle opplæringsnivået i avdelingen før, under og etter kampanjen.

**Bilde 5:**

Hvorfor skal vi Gi Kniven Videre?

God kirurgisk opplæring gir:

Kompetente kirurger

Arbeidsglede og fornøyde ansatte

Pasientsikkerhet

Økt produktivitet på sikt

Utvikling av faget

**Bilde 6:**

Hva bygger en god kirurgisk opplæring på?

Det er et komplekst spørsmål, men helt basalt handler det om hvilke rammer som finns, initiativet og engasjementet til LiS, instruktørens vilje og lyst til å veilede og kommunikasjonen mellom LiS og instruktør.

**Bilde 7:**

Hvordan kan man gjøre den kirurgiske opplæringen bedre? Hvordan skal man lede de grønne utdanningskandidatene fram til å bli kompetente spesialister med akseptable kirurgiske ferdigheter? Det er selvfølgelig allerede mye fokus på dette rundt om i avdelingen, så forbedringsforslagene må sees i lys av forholdene på avdelingene og tilpasses de mulighetene som finnes. Vi har oppsummert noen konkrete forslag til forbedring inne tre områder:

Organiseringen

LiS

Instruktøren

**Bilde 8:**

Rammen eller organiseringen.

Det er mange muligheter for å forbedre organiseringen av den kirurgiske opplæringen og gjøre rammene mer optimale. Hvilke muligheter som finns avhenger av forholdene på den enkelte avdeling i forhold til størrelse, antall leger, planlegging og fordeling av operasjonsprogram, hvilke funksjoner som finnes på sykehuset osv. Det viktigste er at vi i en tid med krav om produktivitet ikke kompromitterer med den kirurgiske opplæringen av LiS. Det er viktig at ledelsen på avdelingene er inneforstått med at det må være rom for utdannelse.

**Bilde 9:**

Eksempler på tiltak som kan forbedre rammen for den kirurgiske opplæringen og lede LiS i riktig retning:

* Gi LiS sammenhengende operasjonstjeneste eller faste operasjonsdager.
* Samle operasjoner i blokker for å sørge for at LiS kan gjøre samme inngrep gjentatte ganger.
* Gi LiS mulighet til å operere gjentatte ganger med sammen instruktør.
* Delegere ansvaret for operasjonspasientene til LiS, pre- og postoperativ samtale.
* Sette av faste operasjonsdager tilpasset LiS.
* Ha et strukturert utdanningsskjema/målbeskrivelse for LiS som krysses av, som et sertifiseringssystem.
* Alltid ha med en LiS på alle inngrep.
* Inkludere LiS i operasjonsplanleggingen og fastsette hvilke inngrep som skal ha LiS som hovedoperatør.
* Gå gjennom operasjonsprogrammet på morgenmøtet og sørge for at LiS er med på inngrep med stor læringsverdi.
* Legge til rette for at LiS ikke må gjøre andre oppgaver som vakt og poliklinikk på operasjonsdagene sine.
* Oppfordre til simulatortrening ved å ha nødvendig utstyr tilgjengelig og sette av tid til å bruke det, gjerne flere sammen
* Ha tilgjengelig oppdatert kirurgisk innlæringsmateriale som filmer og atlas.

**Bilde 10:**

Hva kan LiS gjøre? Spørsmål til forsamlingen.

**Bilde 11:**

Det er LiS eget ansvar å komme et skritt videre ved å

* Trene og beherske knyteteknikk, suturer og instrumenter.
* Benytte seg av tilgjengelig treningsverktøy; D-boks, nettsider (Websurg.com)
* Være fortrolig med anatomien.
* Kunne pasientens anamnese og operasjonsindikasjon.
* Hilse på pasienten og informere om inngrepet.
* Ha lest om inngrepet som skal utføres.
* Være bevisst egen kompetanse og vite hva neste steg er i innlæringsprosessen.
* Ta initiativ til samtale med instruktøren ved hvert inngrep og gå gjennom forventninger og bekymringer (bruk HUSK).
* Delta i å forberede operasjonen, vasking, dekking, åpne instrumenter.
* Ta ansvaret for ”Trygg kirurgi” på operasjonssalen.
* Utføre hele eller avtalte del av operasjonen.
* Fortløpende informere instruktør og operasjonspersonalet om operasjonsforløpet.
* Ta initiativ til postoperativ feedback med instruktøren, HUSK eller OSATS.
* Informere pasienten om inngrepet og følge pasienten postoperativt.

**Bilde 12:**

Hvordan er den gode instruktør? I en stresset hverdag er det fort gjort for selv den beste kirurg å gi etter for produksjonskravet og glemme rollen som tålmodig pedagog.

Ut fra en uerfaren operatørs perspektiv vil den gode instruktør:

* Sette seg inn i hva den mindre erfarne kollegaen kan og vil lære.
* Veilede og slippe til den mindre erfarne kollegaen i den pre- og postoperative pasientsamtalen.
* Vurdere og se opplæringsmulighetene i alle operasjoner
* Legge en plan for gjennomføringen av inngrepet sammen med den mindre erfarne kollegaen, hvem gjør hva?
* Gå gjennom forventingene før inngrepet.
* Være åpen for diskusjon og vurdering av inngrepet sammen med LiS.
* Gi konstruktive tilbakemeldinger.

**Bilde 13:**

Hvis disse tre bitene legges sammen, er vi kommet en lang vei med sørge for gode og trygge spesialister også i fremtiden.

**Bilde 14:**

Før kampanjen nå er presentert i avdelingene er det sendt ut to spørreskjemaer, et til alle LiS i forhold til hvordan de opplever den kirurgiske opplæringen og en til kampanjens kontaktpersoner for å få et utgangspunkt i forhold til hvordan opplæringen er organisert i dag. For å evaluere om kampanjen har noen effekt vil tilsvarende undersøkelser sendes ut etter at kampanjen er avsluttet. Prosjektet må sees på som en dynamisk prosess. Underveis er det meningen at LiSs rolle under hvert inngrep skal registreres inn gjennom et kort skjema for å følge utviklingen i avdelingene. Resultatene av spørreundersøkelsene og registreringene vil legges ut fortløpende på våre hjemmesider. Vi håper det kan være inspirerende å følge egen, og andres utvikling. Vi syns avdelingens ambisjon skal være å vinne ”konkurransen” om å bli den beste avdelingen i Norge til å overføre kompetanse til neste generasjon entusiastiske gynekologer.

**Bilde 15:**

HUSK. Slik ser lommekortene ut, passende i lommen og med trykk på hver side for at LiS og instruktør kan gå gjennom huskelisten i felleskap. Meningen er å få et mer bevisst forhold til inngrepet, pasienten og hvordan man kan få mest mulig læringsutbytte ut av hvert enkelt inngrep.

**Bilde 16:**

For at kampanjen skal lykkes er det viktig at ledelsen i avdelingen stiller seg bak den og at involverte parter, som for eksempel operasjonsstua er informert.

Plakaten er tenkt å henges opp på strategiske steder i avdelingen og på operasjonsstua, gjerne i vasken, for en kort informasjon om hva kampanjen går ut på og for at HUSK er tilgjengelig der LiS og instruktør ofte møtes i forbindelse med inngrepene.

**Bilde 14:**

Gå gjerne inn på FUGOs hjemmeside for mer informasjon. Der ligger det tilgjengelig materiell i form av evalueringsskjemaer, linker til aktuelle nettsider, powerpointpresentasjonen og bilder av HUSK hvis noen ønsker å laste dem inn på smarttelefon for å ha dem tilgjengelig.

**Bilde 17:**

Takk for oppmerksomheten.